**ΝΕΟΕΛΛΗΝΙΚΗ ΓΛΩΣΣΑ Γ΄ ΓΥΜΝΑΣΙΟΥ ΕΝΟΤΗΤΑ 1η**

**«Η ΕΛΛΑΔΑ ΣΤΟΝ ΚΟΣΜΟ»**

**Επιλογές στις συνδέσεις των προτάσεων**

|  |  |
| --- | --- |
| Παρατακτική  Σύνδεση | Η παρατακτική σύνδεση είναι ένας απλός τρόπος σύνδεσης των προτάσεων. Η λογική σχέση μεταξύ των νοημάτων των προτάσεων γίνεται κατανοητή από τη σειρά που έχουν στο λόγο ή από τον τόνο της φωνής(στον προφορικό λόγο).  π.χ. Περπάτησε πολύ και κουράστηκε. Από τη σειρά των προτάσεων φαίνεται η σχέση αιτίου-αποτελέσματος: *επειδή* περπάτησε πολύ[αίτιο], κουράστηκε [αποτέλεσμα].  Η παρατακτική σύνδεση χρησιμοποιείται κυρίως στον καθημερινό λόγο και στα έργα της λαϊκής λογοτεχνικής παράδοσης (τραγούδια – παραμύθια). |

|  |  |
| --- | --- |
| Υποτακτική Σύνδεση | Με την υποτακτική σύνδεση φαίνεται πληρέστερα η εσωτερική, λογική σχέση που υπάρχει μεταξύ των συνδεόμενων προτάσεων.  π.χ. Αφού έφαγε, κοιμήθηκε. (Χρονική σχέση μεταξύ των δύο προτάσεων)  Γενικά θεωρείται ότι η υποτακτική σύνδεση χαρακτηρίζει ένα πιο σύνθετο και επεξεργασμένο λόγο, συχνά μακροπερίοδο. Οι συνδετικές λέξεις που επιλέγουμε για τη σύνδεση δύο ή περισσοτέρων προτάσεων φανερώνουν το είδος της σχέσεις που έχουν οι προτάσεις στη σκέψη του ομιλητή και τη συλλογιστική πορεία της σκέψης του.  Η προσθήκη συνδετικών λέξεων κάνει το ύφος του λόγου πιο επίσημο, τυπικό και ακριβέστερο. Προσοχή όμως γιατί συχνά ο μακροπερίοδος υποταγμένος λόγος μπορεί να οδηγήσει σε φλυαρία και αποπροσανατολισμό από την αρχική συλλογιστική πορεία. |

|  |  |
| --- | --- |
| Ασύνδετο σχήμα | Το ασύνδετο σχήμα χρησιμοποιείται όταν επιδιώκεται γοργότητα και ζωηρότητα στο ύφος ή όταν πρόκειται να παρουσιαστουν πολλά νοήματα σε ένα όλο. Συχνή είναι η χρήση του ασύνδετου σχήματος στον καθημερινό προφορικό λόγο, σε προϊόντα της λαϊκής λογοτεχνικής παράδοσης (παροιμίες, παραμύθια, δημοτικά τραγούδια) αλλά και στον έντεχνο ποιητικό και πεζό λόγο. Ειδικά στον έντεχνο ποιητικό λόγο επιδιώκεται να κινητοποιηθεί η φαντασία του δέκτη/αναγνώστη, προκειμένου να κάνει τις δικές του συνδέσεις στα νοήματα και να δώσει τη δική του ερμηνεία. Η έλλειψη συνδετικών λέξεων κάνει το ύφος του λόγου περισσότερο άμεσο, ζωηρό, γρήγορο και οικονομικό. |